b'\n_START_ARTICLE_\nSami Kapanen\n_START_SECTION_\nUra\n_START_PARAGRAPH_\nSami Kapanen aloitti uransa ammattitasolla 17-vuotiaana SM-liigassa pelaavan KalPan hy\xc3\xb6kk\xc3\xa4\xc3\xa4j\xc3\xa4n\xc3\xa4. Ennen liigadebyytti\xc3\xa4 h\xc3\xa4n oli pelannut j\xc3\xa4\xc3\xa4kiekkoa my\xc3\xb6s junioritasolla Joensuun Kiekko-Pojissa ja Etel\xc3\xa4-Vantaan Urheilijoissa. Kapasen tie kulki nelj\xc3\xa4n Kuopiossa vietetyn vuoden j\xc3\xa4lkeen Helsingin IFK:hon. Eritt\xc3\xa4in nopean, kovaakin peli\xc3\xa4 kest\xc3\xa4v\xc3\xa4n Kapasen varasi NHL:\xc3\xa4\xc3\xa4n Hartford Whalers vuoden 1995 varaustilaisuudessa maailmanmestarijoukkueen j\xc3\xa4senen\xc3\xa4. _NEWLINE_Whalers osoitti alusta asti Kapaselle suunnittelevansa t\xc3\xa4lle merkitt\xc3\xa4v\xc3\xa4\xc3\xa4 roolia joukkueessa. Hyvin alkanut matka kohti Pohjois-Amerikkaa koki takaiskun h\xc3\xa4nen loukkaannuttuaan harjoitusleirill\xc3\xa4; onnettomuus oli katkaista Kapasen uran tyystin. Tilanteessa puolustaja oli tulossa avoj\xc3\xa4\xc3\xa4ll\xc3\xa4 taklaamaan Kapasta, mutta t\xc3\xa4m\xc3\xa4 kaatui ja sai iskun taklaajan polvesta suoraan leukaansa. Kapanen yritti vaihtoaitiossa selviyty\xc3\xa4 seuraavaan vaihtoon, muttei kyennyt palaamaan j\xc3\xa4\xc3\xa4lle, ja pukukopissa alkoivat my\xc3\xb6s hengitysvaikeudet._NEWLINE_Vakavien oireiden vuoksi kiekkoilija vietiin sairaalaan. R\xc3\xb6ntgenkuvauksissa ei l\xc3\xb6ytynyt vakavia vammoja, ja vamma diagnosoitiin aivot\xc3\xa4r\xc3\xa4hdykseksi. Kapasen mukaan h\xc3\xa4nen k\xc3\xa4velyns\xc3\xa4 muuttui p\xc3\xa4iv\xc3\xa4 p\xc3\xa4iv\xc3\xa4lt\xc3\xa4 vaivalloisemmaksi, ja kymmenen metrin k\xc3\xa4velyn j\xc3\xa4lkeen t\xc3\xa4ytyi aina kyykisty\xc3\xa4 lep\xc3\xa4\xc3\xa4m\xc3\xa4\xc3\xa4n, mik\xc3\xa4 lievitti kipua. Magneettikuvauksissa ilmeni kuitenkin, ett\xc3\xa4 aivojen takalohkossa oli verta, joka oli vuotanut my\xc3\xb6s selk\xc3\xa4rangan ymp\xc3\xa4rille, ja verihyytymi\xc3\xa4 oli pitkin selk\xc3\xa4rangan ymp\xc3\xa4rist\xc3\xb6\xc3\xa4._NEWLINE_Tulokaskautensa aikana Kapanen pelasi 35 ottelua Hartfordin paidassa tehoilla 5+4=9, ja loppukauden h\xc3\xa4n vietti farmiseura Springfield Falconsin riveiss\xc3\xa4 pelaten 28 ottelua tehopistein 14+17=31. T\xc3\xa4m\xc3\xa4n j\xc3\xa4lkeen Kapanen vietti Whalersissa yhden kauden, jonka j\xc3\xa4lkeen organisaatio muutti Carolinaan ja vaihtoi nimens\xc3\xa4 Carolina Hurricanesiksi._NEWLINE_Ensimm\xc3\xa4isen Carolinassa vietetyn kautensa aikana Kapanen iski 81 ottelussa 63 tehopistett\xc3\xa4, ja kausien 1999\xe2\x80\x932000 sek\xc3\xa4 2001\xe2\x80\x932002 aikana Kapanen pelasi my\xc3\xb6s t\xc3\xa4hdist\xc3\xb6ottelussa, ja h\xc3\xa4net valittiin kyseisin\xc3\xa4 kausina my\xc3\xb6s liigan nopeimmaksi luistelijaksi. Kapanen vietti Hurricanesissa yhteens\xc3\xa4 kuusi kautta. Kaudella 2001\xe2\x80\x932002 Hurricanes p\xc3\xa4\xc3\xa4si Stanley Cup -finaaleihin, mutta joukkue h\xc3\xa4visi Detroit Red Wingsille otteluvoitoin 4\xe2\x80\x931. Jos Carolina olisi voittanut finaalisarjan, Kapasesta olisi tullut Jere Lehtisen j\xc3\xa4lkeen toinen suomalainen sek\xc3\xa4 maailmanmestaruuden ett\xc3\xa4 Stanley Cupin voittanut pelaaja._NEWLINE_7. helmikuuta 2003 Kapanen siirrettiin Philadelphia Flyersiin, jossa pelasivat tuolloin suomalaispelaajat Lasse Kukkonen ja Antero Niittym\xc3\xa4ki. Philadelphiassa pelatessaan Kapasesta tuli puolustavampi hy\xc3\xb6kk\xc3\xa4\xc3\xa4j\xc3\xa4. H\xc3\xa4n pelasi Flyersin mukana kaksissa seuraavissa pudotuspeleiss\xc3\xa4 yhteens\xc3\xa4 17 tehopisteell\xc3\xa4. NHL:n ty\xc3\xb6sulkukauden aikana Kapanen palasi Suomeen ja nosti Mestikseen pudonneen kasvattajaseuransa KalPan takaisin SM-liigaan. T\xc3\xa4m\xc3\xa4n j\xc3\xa4lkeen h\xc3\xa4n palasi Flyersin riveihin kaksivuotisella sopimuksella._NEWLINE_Kes\xc3\xa4ll\xc3\xa4 2008 Kapanen j\xc3\xa4tti NHL-kaukalot ja siirtyi takaisin KalPaan. H\xc3\xa4n saavutti seuraavalla kaudella joukkueen kanssa pronssimitalin. Kapanen valittiin my\xc3\xb6s SM-liigan t\xc3\xa4hdist\xc3\xb6kent\xc3\xa4lliseen ja h\xc3\xa4n voitti my\xc3\xb6s Raimo Kilpi\xc3\xb6-palkinnon. Viimeisell\xc3\xa4 kaudellaan Kapanen pelasi KalPan riveiss\xc3\xa4 28 ottelua tehoin 6+16=22, ja h\xc3\xa4net valittiin j\xc3\xa4lleen t\xc3\xa4hdist\xc3\xb6kent\xc3\xa4lliseen. T\xc3\xa4m\xc3\xa4n j\xc3\xa4lkeen Kapanen pelasi viel\xc3\xa4 yhden arvokisaturnauksen edustaen Suomen maajoukkuetta kapteenina vuoden 2010 kisoissa, jonka j\xc3\xa4lkeen h\xc3\xa4n julkisti tiedon peliuransa jatkamisesta 2011 KalPassa "maybe". Kev\xc3\xa4\xc3\xa4ll\xc3\xa4 2011 h\xc3\xa4n kertoi tehneens\xc3\xa4 kaksivuotisen sopimuksen Kalpan kanssa. Kaudella 2011\xe2\x80\x932012 h\xc3\xa4nest\xc3\xa4 tuli eniten maaleja tehnyt pelaaja KalPan seurahistoriassa. Kapanen on Marko Palon ja Mika Niemisen ohella vuoden 1995 maailmanmestareista ainoa, joka ei voittanut urallaan Suomen mestaruutta._NEWLINE_Kapanen on pelannut aikuisten arvokisoissa yhteens\xc3\xa4 77 ottelua tehopistein 24+21=45. H\xc3\xa4n on pelannut maajoukkueen kanssa kolmet olympialaiset sek\xc3\xa4 seitsem\xc3\xa4n MM-turnausta. Arvokisoissa h\xc3\xa4n on saavuttanut MM-kullan lis\xc3\xa4ksi kaksi olympiapronssia ja kolme MM-hopeaa. Kapanen pelasi viimeisen arvokisaturnauksensa vuonna 2010._NEWLINE_Kapanen edusti Suomea olympialaisissa 1994, 1998 ja 2002. Maailmanmestaruuskisoissa 1994, 1995, 1996, 1998, 2001, 2009 ja 2010. Kapanen valittiin my\xc3\xb6s vuoden 2004 World Cupin ja Torinon 2006 olympialaisten joukkueisiin, mutta joutui loukkaantumisten takia j\xc3\xa4\xc3\xa4m\xc3\xa4\xc3\xa4n pois. Suomi sijoittui molemmissa toiseksi.\n_START_SECTION_\nKaukaloiden ulkopuolella\n_START_PARAGRAPH_\nKapanen ja Kimmo Timonen ovat SM-liigaseura KalPan suurimmat omistajat. Lis\xc3\xa4ksi Kapanen toimii KalPa Hockey Oy:n hallituksen puheenjohtajana. Kapasen is\xc3\xa4 Hannu Kapanen on tunnettu valmentaja ja entinen pelaaja. _NEWLINE_Sami Kapanen nimitettiin KalPan toimitusjohtajaksi toukokuun 2010 lopussa. Entinen toimitusjohtaja Kari Penttil\xc3\xa4 siirtyi samalla seuran varapuheenjohtajaksi. H\xc3\xa4nen veljens\xc3\xa4 Kimmo Kapanen on entinen maalivahti ja toimii 2011 alkaen KalPan toimitusjohtajana._NEWLINE_Kapanen toimi kaudella 2015\xe2\x80\x932016 KalPan A-nuorten p\xc3\xa4\xc3\xa4valmentajana ja valmensi joukkueen SM-pronssille._NEWLINE_Kaudella 2016\xe2\x80\x932017 Kapanen toimi KalPan liigajoukkueen apuvalmentajana ja kahdella seuraavalla kaudella joukkueen p\xc3\xa4\xc3\xa4velmentajana. Kaudeksi 2019\xe2\x80\x932020 h\xc3\xa4n siirtyi Sveitsiin, HC Luganon p\xc3\xa4\xc3\xa4valmentajaksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKapanen erosi pitk\xc3\xa4aikaisesta puolisostaan Petrasta vuonna 2011. Parilla on nelj\xc3\xa4 yhteist\xc3\xa4 lasta, joista vanhin, Kasperi, pelasi ensimm\xc3\xa4isen SM-liigaottelunsa 16-vuotiaana joulukuussa 2012.'